EUROOPA KOMISJON Brüssel,8.11.2021 COM(2021) 682 final KOMISJONI ARUANNE EUROOPA PARLAMENDILE JA NÕUKOGULE COSME













Ettevõtete konkurentsivõime ning väikeste ja keskmise suurusega ettevõtjate programm 2014-2020









































2016. aasta järelevalvearuanne































Monitoring Report 2015







Sisukord 1. Sissejuhatus 2. Tegevus ja tulemused 2016. aastal 2.1. Juurdepääs rahastamisele 2.2. Turulepääs 2.3. Raamtingimuste ja konkurentsivõime parandamine 2.4. Ettevõtluse ja ettevõtluskultuuri edendamine 3. Toetusmeetmed ja halduskulud 4. Osalus kliimamuutuse küsimuse integreerimise eesmärgi saavutamises 5. Kokkuvõte LISA



1. Sissejuhatus COSME on ELi programm ettevõtjate, eriti väikeste ja keskmise suurusega ettevõtjate (VKEd) konkurentsivõime parandamiseks. See tugineb konkurentsivõime ja uuendustegevuse raamprogrammi raames ajavahemikuks 2007–2013 loodud ettevõtluse ja uuendustegevuse programmile. Sellega püütakse optimeerida seoseid teiste ELi rahastamisprogrammidega, eelkõige Euroopa struktuuri- ja investeerimisfondidega ja programmiga „Horisont 2020“, mis hõlmab varem ettevõtluse ja uuendustegevuse programmi alla kuulunud innovatsiooni. COSME programm annab lisaväärtust, käsitledes rahvusvahelisi küsimusi ja turutõrkeid neljas põhivaldkonnas :

1.VKEde juurdepääsu parandamine omakapitali ja laenude vormis rahastamisele (vähemalt 60 % kogueelarvest); 2.turulepääsu parandamine nii ELis kui ka väljaspool seda (21,5 %); 3.ettevõtete, sh VKEde raamtingimuste ja konkurentsivõime parandamine (11 %); 4.ettevõtluse edendamine (2,5 %). 2016. aastal osalesid COSME programmis lisaks 28 ELi liikmesriigile ka järgmised riigid: Albaania, Serbia, Armeenia, Türgi, Montenegro, Põhja-Makedoonia, Ukraina ja Moldova. Komisjon vastutab COSME programmi üldise rakendamise eest. Esimest eesmärki rakendatakse Euroopa Investeerimisfondi (EIF) kätte usaldatud rahastamisvahendite kaudu. Eesmärgid 2, 3 ja 4 on valdavalt delegeeritud Väikeste ja Keskmise Suurusega Ettevõtjate Rakendusametile (EASME). Teatavate analüüside ja võrdlusuuringute puhul on ette nähtud ka rahvusvaheliste organisatsioonide teostatav eelarve kaudne täitmine. Käesolevas aruandes esitatakse ülevaade COSME programmi eelarve täitmisest 2016. aastal, nagu on nõutud määruses. Võttes arvesse, et paljud projektid kestavad mitu aastat, tehti otsus lükata avaldamine edasi, et lisada aruandesse terviklikud tulemused ja andmed. Aruanne sisaldab toetusmeetmeid ja halduskulusid. Iga eesmärgi rakendamise üksikasjad on saadaval veebisaidil koos kasusaajate nimekirjaga. 2. Tegevus ja tulemused 2016. aastal COSME programmi aastateks 2014–2020 (seitse aastat) kavandatud kogueelarve on koos halduskuludega 2,3 miljardit eurot. Finantskohustusi on kavas kuni 2020. aastani (programmi viimane aasta) järk-järgult suurendada. Igaks aastaks määratakse kindlaks aasta tööprogramm ja sellega kaasnevad toetusmeetmed. COSME programmi eelarvet täidetakse nelja eelarverea kaudu, kus assigneeringud on sätestatud 2016. aasta vastava muudetud rahastamisotsusega. Pärast kolmandate riikide rahalise osaluse, eelmise programmitöö perioodi kasutamata assigneeringute ja mitmesuguste ümberpaigutuste lisamist oli 2016. aasta eelarve järgmine: a) eelarverida 02 01 04 01 halduskuludeks: 3 154 272 eurot; b) eelarverida 02 01 06 01 EASME tegevuseks: 7 419 744 eurot; c) eelarverida 02 02 01 muudeks tegevuskuludeks: 125 410 483 eurot; d) eelarverida 02 02 02 rahastamisele juurdepääsu tegevuskuludeks: 221 596 885 eurot.

Toetusmeetmete rahastamisotsuses on sätestatud 4 711 000 euro suurune rahaline osalus, mis on kirjendatud ELi 2016. aasta üldeelarve real 02 02 01. Ligikaudu 84 % COSME programmi tegevusest (välja arvatud juurdepääs rahastamisele) delegeeriti EASME-le . Kokku seoti kättesaadavast 358 miljonist eurost kulukohustustega 94,4 %. Maksete puhul oli keskmine eelarve täitmise määr 75 %.



2.1. Juurdepääs rahastamisele COSME määruses on sätestatud, et ajavahemikul 2014–2020 tuleks kogueelarvest (1,4 miljardit eurot) vähemalt 60 % eraldada rahastamisvahenditele. 2016. aastal moodustas juurdepääs rahastamisele 62,5 % COSME programmi rahastamispaketist. Rahastamisvahenditele ja täiendavatele meetmetele, sh ümberpaigutused ja kolmandate riikide osalus, oli saadaval 221 miljonit eurot. Laenutagamisrahastu jaoks võeti kulukohustusi 137 miljoni euro väärtuses ja kasvuetapi omakapitalirahastu jaoks 70 miljoni euro väärtuses. 2016. aastal võeti täiendavate meetmete jaoks kulukohustusi 0,8 miljoni euro väärtuses, sh rahastamisvahendite tutvustamiseks, andmete kogumiseks VKEde juurdepääsu kohta rahastamisele ning uuringuteks, mis käsitlevad VKEde avalikele kapitaliturgudele pääsu parandamist. Laenutagamisrahastu 2016. aasta lõpuks allkirjastati 21 riigi (18 liikmesriiki ja kolm kolmandat riiki) finantsvahendajatega 67 tagatislepingut. Rohkem kui 143 000 VKEd (2015. aastal 51 000) said rahalisi vahendeid peaaegu 5 547 miljoni euro väärtuses. See näitab, et laenutagamisrahastul on oluline mõju COSME programmis osalevate ELi ja muude riikide reaalmajandusele, kuna see pakub rahastust suurema riskiga VKEdele, kellel ei oleks seda muidu võimalik saada. Lisaks sellele on EFSIga vahendite kombineerimine võimaldanud lahendada ebaoptimaalsed rahastamisolukorrad liikmesriikides palju kiiremini kui oleks olnud võimalik ainult laenutagamisrahastu abil, mis on märkimisväärselt kiirendanud hädavajalikku majanduse rahastamist. Kasvuetapi omakapitalirahastu 2016. aastal allkirjastas EIF kasvuetapi omakapitalirahastu raames neli kulukohustust. Need vahendid keskendusid peamiselt Saksamaal, Ühendkuningriigis ja Rootsis tehtavatele investeeringutele, aga need olid saadaval ka muudes riikides tehtavateks ja piiriülesteks investeeringuteks. Rahastamiskõlblikesse lõplikesse toetusesaajatesse tehtavate investeeringute oodatav maht ulatub pea 470 miljoni euroni. Kõik neli 2016. aastal allkirjastatud toimingut puudutavad arengu- ja kasvuetapi fonde. 2016. aasta lõpus allkirjastati üheksa toimingut: kuus arengu- ja kasvuetapi fondide valdkonnas ja kolm mitmeetapiliste fondide valdkonnas, mis toimivad kombineerituna programmi „Horisont 2020“ raames loodud InnovFini varajase kasvuetapi omakapitalirahastuga. Teadlikkuse suurendamine 2016. aastal jätkas komisjon ELi rahastamisvahendeid käsitleva koondportaali ajakohastamist ja tutvustamist. Portaal on VKEde ühtne kontaktpunkt Euroopas ELi rahastamise saamiseks. See sisaldab ligikaudu 1 500 vahendaja kontaktandmeid, mida ajakohastatakse korrapäraselt, ja hõlmab ELi rahastamisvahendeid eri programmide alusel (COSME programm, programm „Loov Euroopa“, Euroopa tööhõive ja sotsiaalse innovatsiooni programm, Euroopa struktuuri- ja investeerimisfondid, EFSI, InnovFin, programm „Life“, Lääne-Balkani riikide ettevõtluse arengu ja innovatsiooni rahastamise vahend (WB Edif), EIP/EIFi omavahendid). Hõlmatud rahastamisvahenditega antakse seitsme aasta jooksul juurdepääs rohkem kui 120 miljardile eurole. Komisjon korraldas koostöös riiklike sidusrühmade ja partnerorganisatsioonidega 2016. aastal ka kolm üritust: Euroopa väikese ja keskmise kapitalisatsiooniga äriühingute auhinnažürii kohtumine, VKEde maksukohustuse täitmise kulude seminar ja seminar ajakirjanikele (kus osales 28 ajakirjanikku, üks igast liikmesriigist), et tutvustada neile ELi rahastamisvahendeid. Komisjon ja Euroopa Keskpank teevad regulaarselt uuringuid, mis käsitlevad ettevõtete juurdepääsu rahastamisele (SAFE). Nende uuringute kaudu saadakse teavet VKEde finantsseisundi, rahastamisvajaduste ja -võimaluste ning ootuste kohta. 2016. aasta tulemused näitasid, et juurdepääs rahastamisele oli 2016. aastal enim muret tekitav küsimus 9 %-le ELi VKEdest (madalam võrreldes rohkem kui 15 %-ga 2013. aastal), kusjuures 50 %-le VKEdest jäid pangalaenud kõige asjakohasemaks välisrahastamise vormiks. 2.2. Turulepääs

COSME määruses on sätestatud, et kogueelarvest 21,5 % tuleks eraldada turulepääsu lihtsustamiseks. 2016. aastal nähti ette 57,9 miljonit eurot VKEde rahvusvahelistumiseks. COSME programmist toetatakse Euroopa ettevõtteid ja eelkõige VKEsid, et aidata neil ühtsest turust kasu saada, luues ärisidemeid väljaspool oma riiki, ning samuti eksportida Euroopast väljapoole. Euroopa ettevõtlusvõrgustik Euroopa ettevõtlusvõrgustik osutab integreeritud ettevõtluse tugiteenuseid ettevõtetele, kes soovivad olla innovatiivsed, kasvada ning uurida võimalusi ühtsel turul ja kolmandates riikides. Igal aastal osutab võrgustik teenuseid ligikaudu 250 000 VKE-le, sealhulgas konkreetset sektorit puudutavat nõustamist ligi 70 000 VKE-le. 2016. aastal osales COSME programmis 536 organisatsiooni 92st konsortsiumist 38s ELi ja kolmandas riigis. Keskmine ELi rahaline osalus võrgustiku partnerite rahastamiskõlblikes kuludes oli ligikaudu 55 %. Need peamised võrgustiku partnerid tegid koostööd 80 ettevõtluskoostöö keskusega, mis kuulusid 29 riiki hõlmavasse 30 konsortsiumi. Nende tegevus keskendub partnerlusteenustele ning nad peavad rahastama oma tegevust oma vahenditest. (Ajakohase partnerite loetelu leiate veebilehelt https://een.ec.europa.eu/ ). 2016. aastal hakkas EASME süstemaatiliselt koguma võrgustiku klientidelt teavet mõju kohta, mida teenused nende ettevõtetele eeldatavasti avaldavad. Tagasisidet koguti nii partnerluslepingute kui ka nõustamisteenuste eeldatava mõju kohta võrgustiku kolme järgmise põhieesmärgi saavutamisele: turuolukorra parandamine (turuosa/käive), positiivne mõju töökohtadele ning parem konkurentsivõime tänu innovatsioonile. Tulemuste kohaselt eeldavad peaaegu 70 % klientidest, et võrgustiku toetus parandab nende turuolukorda, peaaegu 50 %, et see parandab nende konkurentsivõimet, ja rohkem kui 40 %, et see aitab neil säilitada või luua töökohti. Muud tegevused Programmist COSME VKEdele tuleneva kasu teemaline teavituskampaania oli suunatud 1,6 miljonile VKE omanikule Bulgaarias, Tšehhis, Eestis, Leedus ja Sloveenias. Esimene etapp keskendus igas riigis sidusrühmade infopäeva korraldamisele. Teise etapi käigus julgustati sidusrühmi levitama oma kanalite kaudu teavet ELi ja riiklike poliitikameetmete ning võimaluste kohta. Selleks et VKEd kasutaksid rohkem ELi tasandil pakutavaid teenuseid/vahendeid, tutvustati kohalikke võrgustikke ja teabepunkte (näiteks Euroopa ettevõtlusvõrgustik ja asjakohased portaalid/veebisaidid). Kampaania oluline osa korraldati internetis ja sotsiaalmeedias, mille tulemusena näidati reklaame 207,2 miljonil korral, klõpsati 919 000 korda linke, vaadati 2,2 miljonit korda videot ja osaleti sotsiaalmeedias 21 781 korral. Tänu ELi-Jaapani keskusele antud 2,8 miljoni euro suurusele iga-aastasele toetusele arendati jätkuvalt edasi ELi ja Jaapani koostööd. Keskus loodi, et parandada Euroopa ettevõtjate pääsu Jaapani turule, jagada neile vajalikku teavet Jaapani kohalike olude kohta ning tutvustada kaubandus- ja tööstustavasid, millega ELi ettevõtjatel tuleb Jaapanis silmitsi seista. Pakuti tootmistehnoloogia, kvaliteedijuhtimise ja innovatsiooni alast koolitust, et suurendada ELi ettevõtjate konkurentsivõimet. Portaali „Teie Euroopa“ ettevõtlust käsitleva osa üksikkülastajate arv oli 2016. aastal 3,5 miljonit, st 118 % rohkem kui 2015. aastal. Kõige enam vaadati rubriike, mis käsitlevad käibemaksu ja tolli (44 %), rahastamist (25 %) ning müüki välisriikides (9 %). Kasutajad, kes vajavad täiendavat eksperdiabi, võivad saata portaalist otse päringu Euroopa ettevõtlusvõrgustiku liikmele. 2016. aasta jaanuarist detsembrini said Euroopa ettevõtlusvõrgustiku partnerid portaali kaudu peaaegu 4 000 päringut. Kõige populaarsem valdkond oli finantseerimine (49 % päringutest), seejärel piiriülene laienemine (13 %) ning ELi õigus ja teadusuuringud (9 %). 2017. aasta alguses korraldatud portaali külastajate uuringu kohaselt hindavad 89 % külastajatest seda suurepäraseks, heaks või rahuldavaks. 2.3. Raamtingimuste ja konkurentsivõime parandamine COSME määruses on sätestatud, et kogueelarvest 11 % tuleks eraldada raamtingimuste ja konkurentsivõime parandamiseks. 2016. aastal eraldati selle eesmärgi täitmiseks 37,9 miljonit eurot. COSME programmist rahastati tegevusi, mille eesmärk on edendada klastrite rahvusvaheliseks muutumist, luua soodsad tingimused turismisektori konkurentsivõime suurendamiseks, arendada sotsiaalseid ettevõtteid ja suurendada muude strateegiliselt oluliste sektorite konkurentsivõimet ELis. COSME programmi abil edendati samuti parema õigusloome platvormi ja tööstuse taassünni koostöövõrgustike loomist. Klastrid VKEdele suunatud klastrite rahvusvahelistumise programmi kaudu toetatakse konsortsiume, mis soovivad arendada ühist rahvusvahelist strateegiat, ning VKEde rahvusvahelistumist, eelkõige kujunemisjärgus sektorites. Samuti aitab see kaasa rahvusvahelise klastrite koostöö hõlbustamisele Euroopa klastrite koostööplatvormi edasiarendamise kaudu. Klastritega seotud algatustega püüti jõuda spetsialiseerunud ettevõtete rühmadeni ning toetati strateegilist piirkondade- ja rahvusvahelist koostööd. Euroopa klastrite koostööplatvormi internetipõhiste teenuste abil on nüüd võimalik kaardistada ühes kohas kõik klasterorganisatsioonid Euroopas ja väljaspool. Veebisait sisaldab ka lehekülgi, mis käsitlevad Euroopa strateegilisi klasterpartnerlusi, kontaktide loomise üritusi ja rahvusvahelist koostööd. Tänu kontaktide loomise üritustele on korraldatud 2 984 kahepoolset kohtumist ja loodud klastritevaheline koostöö 363 korral. Partnerlusprojekt „Worth“

Selle suutlikkuse suurendamise projekti eesmärk on aidata uutel talentidel (loomesektori VKEd) luua ja täiustada innovatiivseid ideid ja prototüüpe. See toetab koostööd moedisainerite, loomesektori ettevõtete, käsitööliste ja tootjate ning tehnoloogiaettevõtete vahel. Esimeses etapis osutusid eelvalituks 41 partnerlusprojekti (milles osales 100 ettevõtet ja disainerit), millest valiti välja 27, mille kohta allkirjastati koostöölepingud. 27 väljavalitud projektis osales 60 disainerit, idufirmat ja ettevõtet COSME programmi 20 riigist ning mitmest loomesektorist: 16 projekti hõlmasid moe- ja tekstiili-, 2 jalatsi-, 3 aksessuaari-, 3 mööbli-, 2 juveeli- ja 1 nahatööstust. Üks näide, mis iseloomustab nende projektide loovust, on „Wear Pure“ – Hispaania ja Madalmaade vaheline partnerlus, mille eesmärk on toota riideid tekstiilist, mis sisaldab õhku CO2-st puhastavat tehnoloogiat („CO2pure“ on mineraalidest ja mikroosakestest koosnev ühend, mis mineraliseerib peamisi kasvuhoonegaase (CO2 ja NOx)). Prototüüp disainiti digitaalselt ja seda toodetakse 3D printeri abil. Lisateavet leiate siit . Turism COSME programmi raames 2016. aastal rahastatud turismivaldkonna algatused aitasid kaasa Euroopa turismisektori konkurentsivõime suurendamisele. Rahaliselt oli olulisim meede „ELi turismiettevõtjate rahvusvahelistumise toetamine, üleeuroopaliste turismitoodete edendamine ja firmadevaheliste kontaktide loomine rahvusvaheliste messide ajal“. Kaheksast kavandatud kontaktide loomise üritusest on siiani korraldatud kuus. Meetme eesmärk oli, et igal rahvusvahelisel üritusel osaleks vähemalt 200 ettevõtjat, ja et ainulaadseid Euroopa turismisihtkohti edendataks kümnel rahvusvahelisel turismimessil. OECDga koostöös korraldatud tegevus aitas parandada teadmisi turismi sotsiaal-majanduslikust aspektist, et aidata ELi institutsioonidel ja riiklikel avaliku sektori asutustel kujundada oma poliitikat ja strateegiat. On vaja rohkem uurida turismi ELis ja OECD riikides (andmed, turismivood, käitumisviisid, kulud jne). COSME programmi raames koostas OECD ka aruanded turismi suundumuste ja poliitikameetmete kohta (2018. aasta aruanne), turismi investeerimismustrite kohta, et võtta tulemuslikke poliitilisi meetmeid, põhisuundumuste kohta, et kujundada paremini turismi tulevikku, ning terroriaktide mõju kohta. Euroopa parimate sihtkohtade nähtavus on veelgi suurenenud. Toetust said kõik 17 kandidaatsihtkohta, millest 16 asusid ELis ja 1 Serbias. 2016. aastaks valitud teema oli kultuuriturism, s.t edukaks osutusid sihtkohad, mis töötasid oma kohalike kultuuriväärtuste põhjal välja konkreetse turismipakkumise. 2.4. Ettevõtluse ja ettevõtluskultuuri edendamine COSME määruses on täpsustatud, et kogueelarvest 2,5 % tuleks suunata ettevõtluse ja ettevõtluskultuuri edendamiseks. 2016. aastal eraldati selle eesmärgi täitmiseks 14,2 miljonit eurot (4,6 % COSME selle aasta kogueelarvest), millest enamik suunati programmile „Erasmus noortele ettevõtjatele“. Programm „Erasmus noortele ettevõtjatele“ 2018. aasta novembriks oli uute ja kogenud ettevõtjate vahel loodud 2 800 kontakti, milles osales 98 vahendusorganisatsiooni ja 29 COSME programmi riiki. Vahendusorganisatsioonide abi sai kasutada 39 riigis. Programmi Euroopa partnerluste ja vahendusorganisatsioonide tegevuse kooskõlastamiseks ja toetamiseks valiti välja tugiamet. Tugiameti roll on abistada ja toetada rakendusametit ja komisjoni programmi juhtimisel ning aidata edendustegevuse ja teabevahetuse käigus. Euroopa varajase hoiatuse algatus ning tugivõrgustik ettevõtetele ja teistkordsetele alustajatele Võrgustiku eesmärk on luua raskustes olevatele ettevõtetele ja ettevõtete omanikele ning teist võimalust soovivatele ausatele pankrotis ettevõtjatele osutatavate tugiteenuste kontseptsioon, arendada seda edasi ja see rakendada. Igal aastal muutub maksejõuetuks rohkem kui 200 000 ELi ettevõtet ja maksejõuetuse tõttu kaotatakse ELis rohkem kui 1,7 miljonit töökohta. Lisaks sellele kardavad eurooplased uue ettevõtte loomisel kõige enam pankrotistumist: kui on oht, et ettevõte võib ebaõnnestuda, ei looks seda 43 % eurooplastest, samas kui seda ei teeks ainult 19 % ameeriklastest. Euroopa varajase hoiatuse algatusega loodi Poolas, Hispaanias, Itaalias ja Kreekas varajase hoiatamise mehhanismid, millega toetati 2017.–2019. aastal 3 500 raskustes olevat ettevõtet. Komisjon toetas aastatel 2017–2019 varajase hoiatamise mehhanismide loomist veel viies ELi liikmesriigis (nn teise laine riigid). Projekti lõppeesmärk oli luua varajase hoiatamise mehhanismid kõigis ELi liikmesriikides. 3. Toetusmeetmed ja halduskulud COSME programmi toetusmeetmeid rahastatakse eelarverealt 02 02 01. 2016. aastal eraldati toetusmeetmetele 4,7 miljonit eurot.

Erinevate ettevõtlusvaldkondade ees seisvate probleemide arutamiseks korraldati mitmete sidusrühmade osavõtul (sealhulgas riiklikud asutused, valdkondlikud ja tarbijaorganisatsioonid, VKEde esindajad, vabaühendused) konverentse, seminare ja ekspertide kohtumisi. Erilist tähelepanu pöörati soovitustele, kuidas paremini vastata VKEde vajadustele ja veelgi suurendada konkurentsivõimet. Halduskulud moodustasid 2016. aastal eelarvest 3 %. Komisjoni (siseturu, tööstuse, ettevõtluse ja VKEde peadirektoraat) halduskulud olid 3 154 272 eurot ja EASME halduskulud 7 419 744 eurot. 2016. aasta eelarvest rahastatud märkimisväärne toetusmeede on kaitsevaldkonnaga seotud piirkondade Euroopa võrgustik, mis koondas kahese kasutusega toodetega piirkondi, et vahetada parimaid tavasid ja teha koostööd. Eesmärk oli suurendada nende piirkondlike strateegiate kahese kasutuse potentsiaali (arukas spetsialiseerumine) ja suurendada VKEde kahese kasutusega kaupade turuvõimalusi kooskõlas 2013. aasta kaitsesektorit käsitleva teatisega ja 2014. aasta rakenduskavaga. Osalevad piirkonnad võtsid osa neljast üritusest: „Küberturvalisuse kahene kasutus“ (Rennes, 23. november 2016), „Merenduse ja kaitsevaldkonna kahese kasutuse konverents“ (Southampton, 4. mai 2017), „Mehitamata õhusõidukite ja kosmose kahese kasutuse konverents“ (Aarhus, 4. mai 2017) ning ‘Euroopa merenduse valdkonna kahese kasutusega tehnoloogia ja kaitsefoorum“ (Toulon, 20. september 2018). Need üritused aitasid koguda mitmeid parimaid tavasid, mis võrgustikul on kavas hiljem avaldada. Halduskulud tekkisid uuringute, ekspertide kohtumiste ning teavitus- ja kommunikatsioonitegevuse tõttu, mis hõlmas COSME programmi üldeesmärkidega seotud ELi poliitilistest prioriteetidest teavitamist. Kaeti ka IT-võrkudega seotud kulud ning muud tehnilised ja haldusabikulud, mis tekkisid komisjonil COSME programmi juhtimisel. 4. Osalus kliimamuutuse küsimuse integreerimise eesmärgi saavutamises COSME programmi rahaline osalus kliimamuutuse küsimuse integreerimise eesmärgi saavutamises (mis on sätestatud komisjoni kõikide programmide puhul) on hinnanguliselt 20,7 miljonit eurot, 6,6 % programmi finantseraldistest 2016. aastal. Eesmärk/väljund EP 2016 (miljonit eurot) Euroopa ettevõtlusvõrgustik 13,7 Rahastamisvahendid 7 Kokku 20,7 Mitmete COSME programmi tegevuste puhul on raske jälgida rahalist osalust kliimamuutuse küsimuse integreerimise eesmärgi saavutamises ilma täiendava halduskoormuse tekitamiseta finantsvahendajatele ja lõppkokkuvõttes ka sadadele tuhandetele osalevatele VKEdele, kes on lõplikud vahendite saajad. Lisaks sellele mõjutavad teatavad tegevused, näiteks partnerlusprojekti „WORTH“ projektid kaudselt kliimamuutuste eesmärke, mida ei võimalik lihtsasti mõõta. 5. Kokkuvõte 2016. aastal oli oluline tegevusvaldkond juurdepääs rahastamisele. Laenutagamisrahastu kaudu said rahastust rohkem kui 143 000 VKEd kokku ligi 5 547 miljoni euro ulatuses ning tagatislepingud sõlmiti 21 riigis. Rohkem kui 91 %-l rahastust saanud VKEdest oli vähem kui kümme töötajat, mis näitab, et laenutagamisrahastu on tulemuslikult suunatud VKEdele, kellel on eriti keeruline vajalikku rahastust saada. COSME programm toetus jätkuvalt varasemate programmide raames saadud kindlatele kogemustele. Tänu Euroopa ettevõtlusvõrgustikule osutati digitaalseid teabeteenuseid rohkem kui 7 miljonile VKE-le. Rohkem kui 250 000 ettevõtet said otseseid tugiteenuseid (teabe jagamise, nõustamisteenuste, ürituste ning ettevõtluse ja tehnoloogiaga seotud intellektuaalomandiõiguste ülevaadete kujul). ELi VKEde raamtingimusi parandati klastritegevuste ning turismisektorile suunatud tegevuste abil. Euroopa ettevõtlusvõrgustiku integreeritud ettevõtluse tugiteenused aitasid hõlbustada VKEde juurdepääsu rahastamisele ja turgudele, vähendada ebaproportsionaalset halduskoormust ning edendada ettevõtlust kogu ELis. COSME kui VKEdele suunatud programmi tegevused täiendasid teisi ELi programme ning tuginesid varasemate programmide käigus saadud kindlatele tulemustele. COSME programm peaks saavutama oma eesmärgid 2020. aasta lõpuks ja selle tegevused on jätkuvalt asjakohased, et edendada majanduskasvu ja luua töövõimalusi, olles kooskõlas VKEde muutuvate vajadustega.

LISA Tabel. Kogu kulukohustusteks kättesaadav COSME eelarve 2016. aastal Eelarverida 02 01 04 01 halduskuludeks